ରାଜ୍ୟ ସରକାରଙ୍କୁ ନେଇ କୌଣସି ପ୍ରସଙ୍ଗ ଉଠାଇଲେ କଂଗ୍ରେସ ନେତୃତ୍ୱ ତାକୁ ଚାପି ଦେଉଛି ବୋଲି ଅଭିଯୋଗ କରିଛନ୍ତି ସ୍ମୃତିରେଖା ପହି । ତାଙ୍କ ଅଭିଯୋଗ ଓ ଇସ୍ତଫାକୁ ନେଇ କଂଗ୍ରେସ ପକ୍ଷରୁ କୌଣସି ପ୍ରତିକ୍ରିୟା ଦିଆଯାଇନାହିଁ ।
Share this:
ଭୁବନେଶ୍ୱରଃ ବହୁଚର୍ଚ୍ଚିତ ପିପିଲି ଉପନିର୍ବାଚନକୁ ନେଇ ରାଜ୍ୟରେ ରାଜନୈତିକ ହଟଚମଟ ଲାଗି ରହିଥିବା ବେଳେ କଂଗ୍ରେସ ଦଳରେ ସୃଷ୍ଟି ହୋଇଛି କମ୍ପନ । ରାଜ୍ୟରେ ଦଳୀୟ ଅନୁଶାସନ ତଥା କର୍ମକର୍ତ୍ତାଙ୍କ କାର୍ଯ୍ୟଧାରାକୁ ନେଇ ପ୍ରଶ୍ନ ଉଠାଇବା ସହ ଦଳର ପ୍ରାଥମିକ ସଭ୍ୟ ପଦରୁ ଇସ୍ତଫା ଦେଇଛନ୍ତି ସ୍ମୃତିରେଖା ପହି । ନିଜର ଇସ୍ତଫା ପତ୍ର ସେ କଂଗ୍ରେସର ଉଭୟ ରାଜ୍ୟ ଓ କେନ୍ଦ୍ର ନେତୃତ୍ବଙ୍କୁ ପଠାଇ ଥିବା କହିଛନ୍ତି।
୨୦୧୯ ସାଧାରଣ ନିର୍ବାଚନ ପୂର୍ବରୁ କଂଗ୍ରେସରେ ସାମିଲ ହୋଇଥିବା ସ୍ମୃତିରେଖା ପହି ଧର୍ମଶାଳା ବିଧାନ ସଭା ନିର୍ବାଚନ ମଣ୍ଡଳୀରୁ କଂଗ୍ରେସ ପ୍ରାର୍ଥୀ ଭାବେ ପ୍ରତିଦ୍ବନ୍ଦିତା କରି ପରାସ୍ତ ହୋଇଥିଲେ । ଭୁବନେଶ୍ୱର ଲୋହିଆ ଏକାଡେ଼ମୀ ପ୍ରେକ୍ଷାଳୟରେ ଆୟୋଜିତ ଏକ ସାମ୍ବାଦିକ ସମ୍ମିଳନୀରେ ସେ ଦଳ ବିରୋଧରେ ବିଭିନ୍ନ ଅଭିଯୋଗ ଆଣିଥିଲେ ।
"କଂଗ୍ରେସ ୨୦୧୯ ସାଧାରଣ ନିର୍ବାଚନରେ ଲୋକପ୍ରିୟତା ହରାଇ ନିମ୍ନଗାମୀ ହେଉଥିବା ସମୟରେ ଜଣେ ମହିଳା ହୋଇ ମଧ୍ୟ କଂଗ୍ରେସରୁ ଟିକେଟ ନେଇ ଲଢ଼ିବା ପାଇଁ ମୁଁ ସାହସ ବାନ୍ଧିଥିଲି । ମାତ୍ର ପରବର୍ତ୍ତୀ ସମୟରେ କଂଗ୍ରେସର ଉଚ୍ଚାରଣ ଓ ଆଚରଣ ମୋତେ ବହୁତ କଷ୍ଟ ଦେଇଥିଲା । ଯେତେବେଳେ ଧର୍ମଶାଳା ନିର୍ବାଚନ ମଣ୍ଡଳୀରେ ଦୁଇ ଦୁଇଟି ବଡ଼ ବଡ଼ ଘଟଣା - ସ୍ମିତାରାଣୀ ହତ୍ୟାକାଣ୍ଡ ଓ ମାମୁଁ-ଭଣଜା ଘାଇ ଘଟଣା - ଘଟିଲା, ମୁଁ ସେଗୁଡ଼ିକ ବିଷୟରେ ସ୍ୱର ଉତ୍ତୋଳନ କରିଥିଲି । ଖଣି ଖାଦାନ ମାମଲାରେ ବି ମୁଁ ସ୍ୱର ଉତ୍ତୋଳନ କରିବା ପାଇଁ ଅଣ୍ଟା ଭିଡୁଥିଲି, ହେଲେ ସେଭଳି ସମୟରେ ଦଳ ମୋତେ ସହଯୋଗ କଲା ନାହିଁ," କହିଛନ୍ତି ପହି ।
ସେ ଅଭିଯୋଗ କରିଛନ୍ତି ଯେ ଜଣେ ମହିଳା ହୋଇ ରାଜ୍ୟର ବିଭିନ୍ନ ପ୍ରସଙ୍ଗରେ ସେ ସ୍ୱର ଉତ୍ତୋଳନ କରିବାକୁ ଚାହୁଁଥିଲେ ବି କଂଗ୍ରେସର ରାଜ୍ୟ ନେତୃତ୍ବଙ୍କଠାରୁ କେନ୍ଦ୍ର ନେତୃତ୍ବ ପର୍ଯ୍ୟନ୍ତ ସମସ୍ତେ ତାଙ୍କ କଥାକୁ ଅଣଦେଖା କରିଥିଲେ । "ଏଥିରୁ ମୋତେ ଲାଗିଲା ଯେ କଂଗ୍ରେସ ଦଳ କେଉଁଠି ନା କେଉଁଠି ଶାସକ ବିଜେଡ଼ି ଦଳ ସାଙ୍ଗରେ ଅଛି । ମୋତେ ଲାଗୁଛି ଓଡ଼ିଶା ମାଟିରେ କଂଗ୍ରେସ ପାର୍ଟି ଆଗକୁ ବଢ଼ିପାରିବ ନାହିଁ । ବିଧାନ ସଭା ଭିତରେ ହେଉ କିମ୍ବା ବାହାରେ, କଂଗ୍ରେସର ବିଜୁ ଜନତା ଦଳ ସାଙ୍ଗରେ ଏକ ଅଘୋଷିତ ମେଣ୍ଟ ଥିବା ଭଳି ମୁଁ ମନେକରୁଛି," କହିଛନ୍ତି ପହି ।
କଂଗ୍ରେସ ଦଳକୁ ଓଡ଼ିଶାରେ "ବିଜେଡ଼ି ଦଳର ବି ଟିମ୍" ବୋଲି କହି ତାଙ୍କର ଆଉ କଂଗ୍ରେସରେ ରହିବା ଉଚିତ୍ ନୁହେଁ ବୋଲି ସେ କହିଛନ୍ତି । "କଂଗ୍ରେସ ଦଳରେ ନୂଆ ନେତାଙ୍କୁ ସୁଯୋଗ ମିଳୁନି। କୌଣସି ପ୍ରସଙ୍ଗ ଉଠାଇଲେ ତାକୁ ଚାପି ଦିଆଯାଉଛି," ସେ କହିଛନ୍ତି ।
ଦଳ ଛାଡି଼ବା ପୂର୍ବରୁ ବାଲେଶ୍ବର ଉପନିର୍ବାଚନ ତଥା ପିପିଲି ଉପନିର୍ବାଚନରେ ଦଳର ଭୂମିକାକୁ ନେଇ ସଙ୍ଗୀନ ଅଭିଯୋଗ ରଖିଛନ୍ତି ସ୍ମୃତି । "ବାଲେଶ୍ବର ଉପନିର୍ବାଚନ ପୂର୍ବରୁ ୨୦୧୯ ସାଧାରଣ ନିର୍ବାଚନରେ କଂଗ୍ରେସ ପ୍ରାର୍ଥୀଙ୍କୁ ମୋଟ ୧୯ ହଜାର ୭୦୪ ଖଣ୍ଡ ଭୋଟ୍ ମିଲିଥିଲା । ମାତ୍ର ଉପନିର୍ବାଚନରେ କଂଗ୍ରେସକୁ ମିଳିଥିଲା ମୋଟ ୪ ହଜାର ୯୮୩ ଖଣ୍ଡ ଭୋଟ । ଏଭଳି ସ୍ଥିତିରେ କେମିତି କଂଗ୍ରେସ ଦଳ ଉପରେ ମୁଁ ଭରସା କରି ପାରିବି ଓ ଏହି ଦଳରେ ରହି ଲୋକଙ୍କୁ ନ୍ୟାୟ ଦେଇ ପାରିବି?" ପ୍ରଶ୍ନ କରିଛନ୍ତି ସ୍ମୃତିରେଖା ପହି ।
"ପିପିଲି ଉପନିର୍ବାଚନ ପ୍ରଚାର ଚାଲିଛି, ହେଲେ ସେଠାରେ କଂଗ୍ରେସର ଅବସ୍ଥା ଶୋଚନୀୟ । ପିପିଲିରେ ବି କଂଗ୍ରେସ ଦଳ ଶାସକ ବିଜେଡି ସହିତ ଭିତିରି ବୁଝାମଣା କରିଥିବା ଏହାର ସ୍ଥିତାବସ୍ଥାରୁ ଜଣାପଡ଼ୁଛି । ଓଡ଼ିଶାରେ ସେଇଥି ପାଇଁ ଯେଉଁ କଂଗ୍ରେସ ଦଳ ପୂର୍ବରୁ ଦୁଇ ନମ୍ବରରେ ଥିଲା ଆଜି ସେ ତିନି ନମ୍ବରରେ ପହଞ୍ଚିଛି । ତେଣୁ ଏଭଳି ଦଳରେ ରହିବା ମୁଁ ଉଚିତ ମନେକରୁନାହିଁ," ସେ କହିଛନ୍ତି ।
ପହିଙ୍କ ଅଭିଯୋଗ ଓ ଇସ୍ତଫା ନେଇ କଂଗ୍ରେସ ପକ୍ଷରୁ କୌଣସି ପ୍ରତିକ୍ରିୟା ମିଳିନାହିଁ । ଖୁବ୍ ଶୀଘ୍ର ଦଳ ଏହା ଉପରେ ନିଜ ଆଭିମୁଖ୍ୟ ସ୍ପଷ୍ଟ କରିବ ବୋଲି କଂଗ୍ରେସ ପକ୍ଷରୁ ଅନୌପଚାରିକ ଭାବେ କୁହାଯାଇଛି । ରାଜନୈତିକ ସମୀକ୍ଷକ ଅକ୍ଷୟ ସାହୁଙ୍କ କହିବା ଅନୁସାରେ ରାଜ୍ୟରେ କଂଗ୍ରେସ ତୃଣମୂଳ ସ୍ତରରେ ସଙ୍ଗଠିତ ହୋଇପାରୁ ନ ଥିବା କାରଣରୁ ଦଳର ସ୍ଥିତି ଖରାପ ହେବାରେ ଲାଗିଛି ।
"ଏବେ ଠାରୁ କଂଗ୍ରେସ ଓଡ଼ିଶାରେ ନିଜ ଘର ସଜାଡ଼ିବାର ଆବଶ୍ୟକତା ଅଛି । ନହେଲେ ଦଳକୁ ବହୁ ମୂଲ୍ୟ ଦେବାକୁ ପଡି଼ପାରେ," କହିଛନ୍ତି ସାହୁ ।
ବଲିଉଡ ପ୍ରେମରେ ଆଫ୍ରିକୀୟ ଭାଇ ଭଉଣୀ; ଭାରତୀୟ କହିଲେ 'ବହୁତ Hard'
CNN name, logo and all associated elements ® and © 2017 Cable News Network LP, LLLP. A Time Warner Company. All rights reserved. CNN and the CNN logo are registered marks of Cable News Network, LP LLLP, displayed with permission. Use of the CNN name and/or logo on or as part of NEWS18.com does not derogate from the intellectual property rights of Cable News Network in respect of them. © Copyright Network18 Media and Investments Ltd 2016. All rights reserved.
